ลือหึ่ง! ICBC จ่อฮุบหุ้น LIT
ลือหึ่ง! ICBC จ่อฮุบหุ้น LIT ร่วมมือกันขยายธุรกิจเช่าซื้ออุตสาหกรรม หวังครองส่วนแบ่งการตลาดอันดับ1 อนึ่ง ICBC เป็นธนาคารขนาดใหญ่ติดอันดับ 1 ใน 3 ของประเทศจีน
2 ก.พ. 2559

ผู้สื่อข่าวรายงานว่า เกิดกระแสข่าวลือในวันนี้ (2 ก.พ.) ถึงประเด็นที่ Industrial and Commercial Bank of China Limited (ICBC) ซึ่งเป็นธนาคารขนาดใหญ่ติดอันดับ 1 ใน 3 ของประเทศจีนอยู่ระหว่างพิจารณาการเข้าซื้อหุ้นใน บริษัท ลีซ อิท จำกัด (มหาชน) หรือ LIT
ทั้งนี้คาดว่า LIT จะออกหุ้นเพิ่มทุนแบบเฉพาะเจาะจง (Private Placement) ประมาณ 20% ของทุนจดทะเบียน เพื่อให้ ICBC เข้ามาถือหุ้น ด้วยราคาไม่ต่ำกว่า 12 บาท โดยมีเป้าหมายในการบุกตลาดสินเชื่อภาคอุตสาหกรรม และสาธารณูปโภค โดยเฉพาะเส้นทางรถไฟที่ประเทศจีนกำลังจะเข้ามาร่วมทุนกับรัฐบาลไทย อีกทั้งเพื่อกระจายสินเชื่อไปยังอุตสาหกรรมขนาดย่อม หวังมีส่วนแบ่งการตลาดเป็นอันดับหนึ่ง
อนึ่ง LIT เป็นผู้ให้บริการสินเชื่อแก่กลุ่มลูกค้าที่เป็นผู้ประกอบการขนาดกลางและขนาดย่อม
ขณะที่ราคาหุ้น LITณ เวลา 11.38 น. ราคาอยู่ที่ 9.50 บาท บวก 0.30 บาท หรือ 3.26% สูงสุดที่ 9.60 บาท ต่ำสุดที่ 9.30 บาท มูลค่าซื้อขายที่ 99.16 ล้านบาท
 